തളര്ന്ന കൈ താങ്ങിച്ചുഴറ്റി വിധിയെ നേരിട്ട് മേയ്മോള് കൊച്ചി: ചികിത്സാപിഴവ് മൂലം ചലനശേഷി നഷ്ടപ്പെട്ട വലതുകൈ ഇടുപ്പില് താങ്ങി,ആഴമുള്ള കിണറിന്റെ വക്കിലും കെട്ടിടത്തിന്റെ പാരപ്പെറ്റിലും കയറിനിന്ന് റോപ്പ് സ്കിപ്പിംഗ് നടത്തി അമ്ബരപ്പിക്കുകയാണ് എറണാകുളം കോട്ടപ്പടിയിലെ മേയ് മോള്. ഒന്നര മണിക്കൂറില് നിറുത്താതെ 5,000 തവണവരെ സ്കിപ്പിംഗ് ചെയ്യും. വീട്ടുമുറ്റത്ത് ഒരുതവണപോലും ചെയ്യാന് കഴിയാതെ പല തവണ വീണുപോയിട്ടും പിന്മാറാതെ നേടിയതാണ് ഈ സാഹസികകരുത്ത്. ഇരുപത്തഞ്ചാം വയസില് 2018 പൂനെ ഡെക്കാന് കോളേജില് എം.എയ്ക്ക് പഠിക്കെയാണ് കഴുത്തില് ചെറിയ മുഴയുണ്ടായത്. ആലുവയിലെ ആശുപത്രിയില് ശസ്ത്രക്രിയയ്ക്ക് വിധേയയായി. മുറിവുണങ്ങിയെങ്കിലും ചികിത്സാ പിഴവ് വലതുകൈയുടെ സ്വാധീനം ഇല്ലാതാക്കി. വെല്ലൂര് മെഡിക്കല് കോളേജിലെ പരിശോധനയിലാണ് എസ്.എല്.ഇ സിസ്റ്റമിക് ലൂപ്പസ് എറിത്മറ്റോസസ് രോഗത്തിന്റെ ചെറിയ വകഭേദമായ കികുച്ചിയാണെന്ന് തിരിച്ചറിയുന്നത്. രോഗം ഭേദമായെങ്കിലും വലതുകൈയുടെ സ്വാധീനക്കുറവ് മാറിയില്ല. പുരാവസ്തു പഠനത്തില് ഉള്പ്പെടെ രണ്ട് എം.എ പൂര്ത്തിയാക്കിയ കോട്ടപ്പടി പൈനാടത്ത് വീട്ടില് മേയ്മോള് പി.ഡേവിസിന് തന്റെ കൈ കാഴ്ചവസ്തുവായി വയ്ക്കാന് മനസുണ്ടായിരുന്നില്ല. 2019 ല് ഹൃദയാഘാതം വന്ന പിതാവ് ഡേവിസ് മരിക്കുംമുമ്ബ് കുഴഞ്ഞുവീണപ്പോള് താങ്ങിപ്പിടിക്കാന് പോലും കഴിയാതിരുന്നത് മനസ്സിനെ വേട്ടയാടി. ഇതിനിടെയാണ് സുഹൃത്ത് സ്കിപ്പിംഗ് റോപ്പ് തന്നത്. ഒരു തവണയെങ്കിലും ചെയ്തുകൂടേ എന്നായിരുന്നു ചോദ്യം. ഓരോ പരിശ്രമത്തിലും ഒരു മുടിനാരിഴയെങ്കിലും മുന്നോട്ടായിരുന്നു. ഒടുവില് വിജയം കണ്ടു.ജീവിതത്തോട് തോന്നിയിരുന്ന നിസംഗത മാറി. അതിന്റെ സന്തോഷത്തിലാണ് സോഷ്യല് മീഡിയയില് റോപ് സ്കിപ്പിംഗ് പോസ്റ്റ് ചെയ്തത്. ലഭിച്ചത് പരിഹസിക്കുന്ന പ്രതികരണങ്ങള്. കിണര് വക്കില് ചെയ്യാമോ, പാരപ്പെറ്റില് ചെയ്യാമോ എന്നൊക്കെ കളിയാക്കി. വെല്ലുവിളിച്ചവരെ അമ്ബരപ്പിച്ചുകൊണ്ട് മേയ്മോള് ആ ലക്ഷ്യവും കണ്ടു.കൂടുതല് പരീക്ഷണത്തിന് ഒരുങ്ങുകയാണ് .അതെന്താണെന്ന് വെളിപ്പെടുത്തിയിട്ടില്ല. മാതാവ് മോളിയുടെ പിന്തുണയുണ്ട്. അവിവാഹിതയാണ്. മനസുവച്ചാല് ഏത് പ്രതിസന്ധികളെയും തരണം ചെയ്യാം. കുറവുകളില് തോറ്റുപോകാതെ തലയുയര്ത്തി നില്ക്കാന് സ്കിപ്പിംഗ് സാഹായിച്ചു. മേയ്മോള് സ്കിപ്പിംഗ് പ്ളാസ്റ്റിക് വള്ളി ചുഴറ്റി ചാടുന്ന വ്യായാമമാണ് സ്കിപ്പിംഗ്. സിംഗിള് ഫ്രീസ്റ്റൈല്, സിംഗിള് സ്പീഡ്, പെയര്, ത്രീ പേഴ്സണ് സ്പീഡ് എന്നിങ്ങനെ വിവിധ തരത്തില് ചെയ്യാം. പലരാജ്യങ്ങളിലും മത്സരങ്ങള് നടത്തുന്നുണ്ട്.